10. การควบคุมภายใน

ในการประชุมคณะกรรมการบริษัท ครั้งที่ 161 เมื่อวันที่ 28 กุมภาพันธ์ พ.ศ. 2549
โดยมีคณะกรรมการตรวจสอบเข้าร่วมการประชุมด้วย ได้พิจารณารายงานคณะกรรมการตรวจสอบ
และซักถามข้อมูลจากคณะฝ่ายจัดการ
แล้วสรุปได้ว่าคณะกรรมการบริษัทไม่มีความเห็นที่ต่างไปจากรายงานคณะกรรมการตรวจสอบที่เสนอมา

รายงานคณะกรรมการตรวจสอบปี 2548

คณะกรรมการตรวจสอบ บริษัท ซิงเกอร์ประเทศไทย จำกัด (มหาชน)
ประกอบด้วยคณะกรรมการที่เป็นอิสระจากการบริหารงานของบริษัทจำนวน 3 ท่าน ดังนี้

นายอุดม ชาติยานนท์ ประธานกรรมการตรวจสอบ

นายสาระ ล่ำซำ กรรมการตรวจสอบ

นายปลิว มังกรกนก กรรมการตรวจสอบ

ลาออกเมื่อวันที่ 31 สิงหาคม พ.ศ. 2548

นายคริสโตเฟอร์ จอห์น คิง กรรมการตรวจสอบ

แต่งตั้งเมื่อวันที่ 11 พฤศจิกายน พ.ศ. 2548

โดยกรรมการทุกท่านในคณะกรรมการตรวจสอบมีคุณสมบัติตามที่ตลาดหลักทรัพย์แห่งประเทศไทยกำหนด

คณะกรรมการตรวจสอบได้รับมอบหมายตามคณะกรรมการของบริษัทให้กำกับดูแลงบการเงินและงบการเงินรวมของบริษัทให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ
สอบทานให้บริษัทมีการรายงานทางการเงินอย่างถูกต้องและเพียงพอ
มีระบบการควบคุมภายในและการตรวจสอบภายในที่เหมาะสมและมีประสิทธิภาพ
มีการปฏิบัติตามกฎหมายว่าด้วยหลักทรัพย์และตลาดหลักทรัพย์ มีการเปิดเผยข้อมูลอย่างเพียงพอ
ให้ความเห็นในการคัดเลือกและเสนอแต่งตั้งผู้สอบบัญชีของบริษัทรวมทั้งหน้าที่อื่นๆ
ตามที่คณะกรรมการบริษัทมอบหมายพร้อมทั้งให้ความสำคัญกับการปฏิบัติตามจริยธรรม
ความโปร่งใสและสามารถตรวจสอบได้

ในปี 2548 คณะกรรมการตรวจสอบได้มีการประชุมรวม 4 ครั้ง โดยร่วมกับผู้ตรวจสอบภายใน
ผู้สอบบัญชีจาก บริษัท เคพีเอ็มจี ภูมิไชย สอบบัญชี จำกัด
พร้อมทั้งเชิญฝ่ายบริหารเข้าร่วมประชุมตามวาระอันควร เพื่อสอบทานรายงานทางการเงิน
แลกเปลี่ยนข้อคิดเห็นและให้ข้อเสนอแนะที่เป็นประโยชน์ทั้งในด้านการวิเคราะห์ถึงที่มาของข้อมูลในงบการเงินรายไตรมาสและงบการเงินประจำปี
2548 อย่างเป็นอิสระ
เพื่อให้รายงานทางการเงินได้จัดทำอย่างถูกต้องตามหลักการบัญชีที่รับรองโดยทั่วไป
มีการเปิดเผยข้อมูลอย่างเพียงพอ และมิได้มีการปฏิบัติใดๆ
อันเป็นการขัดแย้งกับข้อบัญญัติของกฎหมายพร้อมทั้งได้มีการรายงานผลการประชุมของคณะกรรมการตรวจสอบต่อคณะกรรมการบริษัททราบทุกครั้งที่มีการประชุมซึ่งสามารถสรุปเป็นประเด็นสำคัญๆ
ได้ดังต่อไปนี้:-

-   สอบทานงบการเงินรายไตรมาส และประจำปีก่อนที่จะนำเสนอให้คณะกรรมการบริษัทพิจารณา

-   พิจารณาและให้คำแนะนำในการตั้งสำรองบัญชีลูกหนี้ที่ได้รับผลกระทบจากภัยพิบัติ “สึนามิ”
    และจากปัญหาภัยผู้ก่อการร้ายใน 3 จังหวัดภาคใต้

-   รับทราบและเห็นชอบกับการเปลี่ยนแปลงการลงบัญชีเพื่อรับรู้รายได้เงินส่งเสริมการขายจากผู้ผลิต

-   รับทราบและเห็นชอบกับการเปลี่ยนแปลงการคิดคำนวณต้นทุนมอเตอร์ไซค์ยึดคืน

-   ติดตามและให้คำแนะนำการปฏิบัติตามประกาศของธนาคารแห่งประเทศไทย (ธปท.)
    ในเรื่องสินเชื่อบุคคล

-   สอบทานรายงานผลการตรวจสอบของฝ่ายตรวจสอบภายใน
    และประเมินความเพียงพอของระบบการควบคุมภายในแล้ว มีความเห็นว่า
    บริษัทมีระบบการควบคุมภายในที่เพียงพอและเหมาะสมกับสภาพธุรกิจ
    และไม่พบข้อบกพร่องเกี่ยวกับระบบการควบคุมภายในที่เป็นสาระสำคัญ

-   ติดตามผลความคืบหน้าของโครงการปรับปรุงระบบสารสนเทศของบริษัทฯ

-   เสนอแนะเกี่ยวกับการควบคุมภายในขององค์กรที่เกี่ยวกับร้านสาขา

-   ติดตามผลการปฏิบัติงานพร้อมทั้งให้คำแนะนำเพื่อพัฒนางานของฝ่ายตรวจสอบภายใน

-   พิจารณาแผนการตรวจสอบของฝ่ายตรวจสอบภายในประจำปี 2549
    พร้อมทั้งให้ข้อเสนอแนะและข้อสังเกต

สำหรับปี 2549 คณะกรรมการตรวจสอบได้เสนอต่อคณะกรรมการบริษัท
ให้เสนอต่อที่ประชุมผู้ถือหุ้นให้แต่งตั้ง บริษัท เคพีเอ็มจี ภูมิไชย จำกัด
เป็นผู้สอบบัญชีของบริษัทอีกวาระหนึ่ง